**Εικονικό επαναληπτικό διαγώνισμα στον Αριστοτέλη**

**(με συνδυασμό «Ηθικών Νικομαχείων» και «Πολιτικών»)**

**Α. ΔΙΔΑΓΜΕΝΟ ΚΕΙΜΕΝΟ**

*Αριστοτέλης, Ηθικά Νικομάχεια*

Μαρτυρεῖ δὲ καὶ τὸ γινόμενον ἐν ταῖς πόλεσιν· οἱ γὰρ νομοθέται τοὺς πολίτας ἐθίζοντες ποιοῦσιν ἀγαθούς, καὶ τὸ μὲν βούλημα παντὸς νομοθέτου τοῦτ’ ἐστίν, ὅσοι δὲ μὴ εὖ αὐτὸ ποιοῦσιν ἀμαρτάνουσιν, καὶ διαφέρει τούτῳ πολιτεία πολιτείας ἀγαθὴ φαύλης. Ἔτι ἐκ τῶν αὐτῶν καὶ διὰ τῶν αὐτῶν καὶ γίνεται πᾶσα ἀρετὴ καὶ φθείρεται, ὁμοίως δὲ καὶ τέχνη· ἐκ γὰρ τοῦ κιθαρίζειν καὶ οἱ ἀγαθοὶ καὶ κακοὶ γίνονται κιθαρισταί. Ἀνάλογον δὲ καὶ οἰκοδόμοι καὶ οἱ λοιποὶ πάντες· ἐκ μὲν γὰρ τοῦ εὖ οἰκοδομεῖν ἀγαθοὶ οἰκοδόμοι ἔσονται, ἐκ δὲ τοῦ κακῶς κακοί. Εἰ γὰρ μὴ οὕτως εἶχεν, οὐδὲν ἂν ἔδει τοῦ διδάξοντος, ἀλλὰ πάντες ἂν ἐγίνοντο ἀγαθοὶ ἢ κακοί.

*Αριστοτέλης, Πολιτικά*

Διότι δὲ πολιτικὸν ὁ ἄνθρωπος ζῷον πάσης μελίττης καὶ παντὸς ἀγελαίου ζῴου μᾶλλον, δῆλον. Οὐθὲν γάρ, ὡς φαμέν, μάτην ἡ φύσις ποιεῖ · λόγον δὲ μόνον ἄνθρωπος ἔχει τῶν ζῴων· ἡ μὲν οὖν φωνὴ τοῦ λυπηροῦ καὶ ἡδέος ἐστὶ σημεῖον, διὸ καὶ τοῖς ἄλλοις ὑπάρχει ζῴοις (μέχρι γὰρ τούτου ἡ φύσις αὐτῶν ἐλήλυθε, τοῦ ἔχειν αἴσθησιν λυπηροῦ καὶ ἡδέος καὶ ταῦτα σημαίνειν ἀλλήλοις), ὁ δὲ λόγος ἐπὶ τῷ δηλοῦν ἐστι τὸ συμφέρον καὶ τὸ βλαβερόν, ὥστε καὶ τὸ δίκαιον καὶ τὸ ἄδικον · τοῦτο γὰρ πρὸς τὰ ἄλλα ζῷα τοῖς ἀνθρώποις ἴδιον, τὸ μόνον ἀγαθοῦ καὶ κακοῦ καὶ δικαίου καὶ ἀδίκου καὶ τῶν ἄλλων αἴσθησιν ἔχειν · ἡ δὲ τούτων κοινωνία ποιεῖ οἰκίαν καὶ πόλιν.

Α1. **α.** Να σημειώσετε την ένδειξη Σωστό ή Λάθος για τα ακόλουθα:

1. Η αναφορά στο παράδειγμα των νομοθετών, από μέρους του Αριστοτέλη στο πρώτο κείμενο, έρχεται να ενισχύσει την άποψή του για τον έμφυτο χαρακτήρα των ηθικών αρετών.
2. Οι κραυγές των ζώων, σύμφωνα με το δεύτερο κείμενο, αποτελούν χαρακτηριστικό τρόπο έκφρασης των συναισθημάτων τους.
3. Στην τελευταία περίοδο λόγου του πρώτου κειμένου, δηλώνεται ρητά ότι κανένας δάσκαλος δεν χρειάζεται αφού όλοι οι άνθρωποι ή θα είναι ενάρετοι ή θα είναι κακότροποι εκ φύσεως.
4. Στην τελευταία περίοδο λόγου του δεύτερου κειμένου, ο Αριστοτέλης ισχυρίζεται ότι η συναίσθηση των ηθικών αξιών, από μέρους του ανθρώπου, αποτελεί συντελεστή της δημιουργίας πόλεων.
5. Αρετές και τέχνες, σύμφωνα με την αριστοτελική λογική που αποτυπώνεται στο πρώτο κείμενο, φαίνεται να έχουν πολλά κοινά στοιχεία ως προς τον τρόπο πρόσκτησής τους.
6. Τελικά το μόνο «πολιτικόν ζώον», ισχυρίζεται ο Αριστοτέλης στο δεύτερο κείμενο, φαίνεται να είναι ο άνθρωπος.

**Μονάδες 6**

**β.** O Αριστοτέλης στη φράση «πολιτεία πολιτείας ἀγαθὴ φαύλης» διασαλεύει τη φυσική συντακτική σειρά των λέξεων.

* Πώς θα έπρεπε κανονικά να παρατεθεί η σύνταξη στο σημείο αυτό; **(Μονάδες 1)**
* Πώς εξηγείτε τη συντακτική ανωμαλία που παρουσιάζεται; **(Μονάδες 1)**
* Πώς η διαφοροποίηση της σύνταξης στο σημείο αυτό επηρεάζει αισθητικά / υφολογικά την αποτελεσματικότητα του νοήματος; **(Μονάδες 2)**

**Β1.** «Διότι δὲ πολιτικὸν … ἔχει τῶν ζῴων»: ποια άποψη διατυπώνει ο Αριστοτέλης για τον ρόλο της φύσης και του λόγου στον χαρακτηρισμό του ανθρώπου ως πολιτικού όντος;

**Μονάδες 10**

**Β2.** ΠΑΡΑΛΛΗΛΟ ΚΕΙΜΕΝΟ

*Στο παρακάτω κείμενο σχολιάζεται η άποψη του Ρουσό για τον ρόλο του νομοθέτη.*

Όποιος τολμά να αναλάβει τη νομοθεσία ενός λαού, πρέπει να αισθανθεί ικανός να αλλάξει, κατά το λεγόμενο, την ανθρώπινη φύση· να μεταμορφώσει κάθε άτομο, που από μόνο του είναι ένα αυτοτελές και απομονωμένο ον, σε μέρος ενός μεγαλύτερου όλου, από το οποίο τούτο το άτομο, τρόπον τινά, θα αποκτά τη ζωή και την ύπαρξή του· να αλλοιώσει τη σύσταση του ανθρώπου για να την ενισχύσει· να αντικαταστήσει τη φυσική και ανεξάρτητη ύπαρξη, που όλοι έχουμε εκ φύσεως, με μια ηθική ύπαρξη και μέρος ενός συνόλου.

J.J. Rousseau (2004), Το Κοινωνικό Συμβόλαιο, (μτφρ. Βασιλική Γρηγοροπούλου, Αλφρέδος Σταινχάουζερ), Αθήνα: Πόλις

► Να παρουσιάσετε την άποψη που διατυπώνεται για τον ρόλο του νομοθέτη στο δοθέν παράλληλο κείμενο

**(Μονάδες 4)**

**και να τη συγκρίνετε:**

1ον με εκείνη του Αριστοτέλη στην πρώτη περίοδο λόγου του πρώτου διδαγμένου κειμένου **(Μονάδες 3)**

**και**

2ον με την άποψη του Αριστοτέλη στη θεματική περίοδο του δεύτερου διδαγμένου κειμένου **(Μονάδες 3)**.

**Β3.** Να γράψετε στη νέα ελληνική μια λέξη ομόρριζη με κάθε μία από τις ακόλουθες λέξεις των 2 διδαγμένων κειμένων (ἐθίζοντες, ἀμαρτάνουσιν, ἡδέος, οἰκίαν, φαμέν) έτσι ώστε να συμπληρώνεται εύστοχα το νόημα των συμφραζομένων στις περιόδους λόγου που ακολουθούν. [Οι λέξεις που δίνονται στην παρένθεση δεν αντιστοιχούν υποχρεωτικά στη σειρά με την οποία θα γραφτούν οι ομόρριζές τους για να συμπληρώσουν τις διδόμενες περιόδους λόγου].

1. Η απώλεια του φίλου του τού προκάλεσε ……………………………… πόνο.
2. Η αυτοκριτική είναι απαραίτητη για όλους τους ανθρώπους, διότι λέγεται παροιμιωδώς ότι «ουδείς …………………………………».
3. Μην ξεχάσεις να βάλεις και λίγο …………………… στα κεφτεδάκια!
4. Οι ψυχοτρόπες ουσίες είναι ιδιαίτερα …………………………………… και αχρηστεύουν το νευρικό σύστημα.
5. Θεώρησα τη συμπεριφορά του εντελώς …………………………, γι’ αυτό και του έκανα δριμύτατη παρατήρηση.

**Μονάδες 10**

**Β4.** Να γράψετε στο τετράδιό σας το γράμμα που αντιστοιχεί, κατά περίπτωση, στην ορθή απάντηση:

1. Ο Αριστοτέλης κατά την πρώτη περίοδο της παραμονής του στην Αθήνα είχε:

α. πολλούς φίλους, λίγους εχθρούς. / β. λίγους φίλους, πολλούς εχθρούς.

2. Ο Αριστοτέλης έφυγε για δεύτερη φορά από την Αθήνα:

α. επειδή κινδύνευε η ζωή του. / β. για να αναλάβει την αγωγή του Αλεξάνδρου.

3. Η συγγραφή των Ηθικών Νικομαχείων έγινε:

α. στην πρώτη περίοδο της φιλοσοφικής δραστηριότητας του Αριστοτέλη. / β. στην τρίτη περίοδο της

φιλοσοφικής δραστηριότητας του Αριστοτέλη.

4. Κατά τον Ηράκλειτο, η ευδαιμονία σχετίζεται με:

α. τον πλούτο. β. τον χαρακτήρα του ανθρώπου.

5. Κατά τον Αριστοτέλη, το ἄλογον μέρος της ψυχής έχει σχέση με:

α. τη διατροφή και την αύξηση. / β. τις ηθικές αρετές.

**Μονάδες 10**